憶樂季和
作者：李流謙
朝代：宋

paragraphs: 理邃不可商，造極會其天。
因黥乃南面，挾璧顧屢歎。
安有鬼一車，藴疑在目前。
劃然解積凍，澌泮千丈淵。
吾嘗賞淮陰，能錄惡少年。
大勝答溪媼，奇勛此輿權。
水激可沃焦，酖毒懷與安。
夫君珍所持，射市吞煩冤。
束袂甘冥冥，一穴栖鰍鱣。
真宰技自癢，駕以風無邊。
背水得衆無，失駒約羣還。
三月春已深，穩下三峽船。
夔門有巨艦，談嬉障百川。
金華客五侯，氣力足由緣。
爲君誦伐木，三扣臨江舷。